Naftali Bennett, forsætisráðherra Ísraels hélt í gær til fundar við Abdel Fattah al-Sisi, forseta Egyptalands á Sínaí-skaga við Rauðahaf. Það var í fyrsta sinn í áratug sem ísraelskur forsætisráðherra fær boð til Egyptalands.
Talsmaður egypska forsetaembættisins sagði leiðtogana hafa rætt leiðir til að koma friðarumleitunum af stað á ný, auk þróunar mála í Miðausturlöndum og á alþjóðavettvangi.
Egyptar hafa margoft komið við sögu sem málamiðlarar í átökum Ísraela og Palestínumanna. Nú síðast hjálpuðu þeir til við að semja um vopnahlé eftir ellefu daga átök í maí. Forsetaembættið sagði á vefsíðu sinni eftir fundinn í gær að forsetinn hafi ítrekað stuðning Egypta við allar tilraunir til þess að koma á viðvarandi friði í Mið-Austurlöndum, byggðum á tveggja ríkja lausn og alþjóðlegum tilskipunum.
Bennett sagði blaðamönnum eftir fundinn að leiðtogarnir hafi rætt ríkiserindrekstur, öryggis- og efnahagsmál. Þeir hafi myndað sterkan grunn til framtíðarsamskipta, hefur Deutsche Welle eftir honum. Þá herma heimildir að þeir hafi rætt málefni sem snerta Miðausturlönd, á borð við áhrif Írana á svæðið og efnahagskreppuna í Líbanon.